En flok drenges leg på taget af Flügger-forretningen i Nykøbing Mors endte lørdag først på aftenen med at blive en kold fornøjelse for den ene af drengene. Det fortæller indsatsleder ved Nordjyllands Beredskab Claus Sejer Pedersen. Drengene legede i området ved Flügger-forretningen i Nykøbing Mors, der ligger i et tidligere byggemarked, og på et tidspunktet faldt de for fristelsen til at at skulle udforske bygningens tag. - De var gået op ad en trappe uden på huset og kravlet hen over taget og nogle glaspartier. Men da de skulle tilbage, blev den ene af drengene nervøs og turde ikke gå med tilbage over taget, fortæller indsatslederen. Efter en times tid, hvor drengene forgæves havde ledt efter løsninger på at få kammeraten ned,  kom der en voksen forbi, der kunne hjælpe med at tilkalde hjælp. Brandfolkene ville af sikkerhedsmæssige årsager ikke tage turen henover taget, så stigen blev hejst, og den 11-årige dreng kunne komme sikkert tilbage til jorden... i god behold og ved godt mod, fortæller Claus Sejer Pedersen, der nu vil tage en snak med butiksindehaveren om at få blokeret den nemme adgang til bygningens tag.

Referat:
En 11-årig dreng slap med en ubehagelig oplevelse og kom med brandfolks hjælp på jorden i god behold, efter han var strandet på taget af en bygning.